32004D0587
L 257/7
JURNALUL OFÍCIAL AL UNIUNII EUROPENE
DECIZIA CONSILIULUI
din 19 iulie 2004
cu privire la data de aplicare a Directivei 2003/48/CE privind impozitarea veniturilor din economii sub forma plăților de dobânzi
(2004/587/CE)
CONSILIUL UNIUNII EUROPENE,
având în vedere Directiva 2003/48/CE (1), în special articolul 17 alineatul (3),
având în vedere propunerea Comisiei,
întrucât:
(1)
Articolul 17 alineatul (2) din Directiva 2003/48/CE stabilește condițiile de aplicare a dispozițiilor directivei de la 1 ianuarie 2005.
(2)
În conformitate cu articolul 17 alineatul (3) din Directiva 2003/48/CE, Consiliul, pe baza unui raport al Comisiei, a concluzionat înainte de 1 iulie 2004 că cerințele prevăzute la articolul 17 alineatul (2) din Directiva 2003/48/CE nu vor fi îndeplinite, având în vedere datele de intrare în vigoare a măsurilor relevante în țările terțe sau în teritoriile dependente sau asociate în cauză.
(3)
Articolul 17 alineatul (3) din Directiva 2003/48/CE prevede că, în cazul în care Consiliul nu decide că cerința stabilită la alineatul (2) din articolul respectiv va fi îndeplinită, acesta adoptă, hotărând în unanimitate la propunerea Comisiei, o nouă dată în sensul alineatului (2).
(4)
Pe baza rapoartelor primite de la Comisie și statele membre implicate, rezultă că fiecare dintre țările terțe și teritoriile dependente sau asociate menționate la articolul 17 alineatul (2) din Directiva 2003/48/CE va putea îndeplini cerințele prevăzute la alineatul respectiv până la 1 iulie 2005.
(5)
În consecință, data de 1 iulie 2005 ar trebui adoptată ca noua dată, în sensul articolului 17 alineatul (2) din Directiva 2003/48/CE, urmând ca aceasta să intre, de asemenea, sub incidența condițiilor stabilite la alineatul respectiv.
(6)
Din motive de siguranță juridică a comercianților și contribuabililor, prezenta decizie ar trebui adoptată în regim de urgență, fapt care permite o derogare de la perioada de șase săptămâni prevăzută la punctul 1.3 din Protocolul privind rolul parlamentelor naționale în Uniunea Europeană,
ADOPTĂ PREZENTA DECIZIE:
Articolul 1
La articolul 17 alineatul (2) din Directiva 2003/48/CE, „1 ianuarie 2005” se înlocuiește cu „1 iulie 2005”.
Articolul 2
Prezenta decizie se adresează statelor membre și se publică în Jurnalul Oficial al Uniunii Europene.
Adoptată la Bruxelles, 19 iulie 2004.